Tunnusta pois – sinullakin on naapurissasi tyyppi, jota kutsut keksimälläsi lempinimellä!

Puoli seitsemän tekemän kartoituksen mukaan naapureille annetaan lempinimiä muutaman eri kategorian mukaan.

Sitaatit on kerätty suositusta perheaiheisesta Facebook-ryhmästä.

1. Tapa

Selvästi suosituin tapa nimetä naapureitaan on huomata heillä joku tapa ja vääntää nimi siitä.

Mr. and Mrs Logs, koska heidän halkopinonsa ovat aina kunnossa.

Viidakon ykä: piha elää omaa elämäänsä ja isäntä siellä seassa.

Tikuttaja on sauvakävelijänainen, jolla sauvat tikkaa kuin Singerin neula.

"Yläkerrassani asui Imurihullu, joka imuroi kolme kertaa päivässä". Mostphotos

Meidän naapurissa asuu somistaja. Hänellä on aina sesonkiin sopiva asetelma ulko-oven vieressä.

Naapurin mies soitteli kotonaan äänekkäästi kitaraa, siispä: Skebastian.

Taloyhtiön hallituksen pitkäaikainen puheenjohtaja tunnettiin Ahvenanmaana, koska hänellä oli oma itsehallintoalueensa taloyhtiön pihalla, jolla kukaan ei uskaltanut liikkua.

Syreeninhaistelija nähtiin nauttimasta keväästä syreeniä nuuskien.

2. Materia

Mikä tahansa tavara tai esine voi johtaa liikanimeen. Esimerkiksi auto.

Uix-täti. Emme tienneet hänen nimeään ja nimi tuli hänen käyttämänsä auton rekkarin kolmen ensimmäisen kirjaimen mukaan UIX.

On Mersumies ja Skodamies. Toki vähän aikaa sitten Skoda-mies vaihtoi autoa ja nykyään hän on ex-Skoda-mies.

Moni koiranulkoiluttaja tunnetaan joko koiransa nimen tai rodun perusteella. "Cruella de vil, mummo joka tuli lenkillä vastaan koiransa kanssa." Fredrika Sundén / Yle

Lemmikeistä, vaatteista ja työkaluista voi kaikista vääntää liikanimiä.

Kolamies asui joskus meidän naapurissa. Heti kun lunta yhtään satoi oli hän kolaamassa pihaansa.

Nuorta talkkaria kutsuttiin kavereiden kanssa Kanki-Samiksi, koska kulki pitkin pihaa rautakanki mukanaan.

Yöpaitamies on Yö-yhtyeen fani, joka pukeutuu lempibändinsä fanipaitaan.

3. Tapahtuma

Sattumukset tuottavat toisinaan lennokkaita lempinimiä.

Kerran naapuri halasi äitiä sen verran reippaasti, että äidiltä katkesi kylkiluu. Tämän jälkeen etunimellä kutsumisen sijaan häntä alettiin kutsua leikkimielisesti halaaja-Hämäläiseksi.

Jorma Sipuli. Asui meidän yläkerrassa, ja tuli ovelle avautumaan: "Teillä tehdään ruokaa täällä lähes joka päivä. Käytätte mausteita ja etenkin sipulia niin, että meillä sininen savu nousee seiniä myöten olohuoneeseen!". Lapset nimesivät hänet Jorma Sipuliksi.

Yks mummo oli Rollaattori-mummo, joka kulki aina rollaattorin kanssa. Mutta hän muuttui Palavaksi mummoksi, koska kerran se rollaattori syttyi tuleen.

Aina sattuu ja tapahtuu, ja joskus rollaattori syttyy palamaan! Yle / Hanna Othman

Joskus naapuri tarjoilee lempinimensä melkein tarjottimella kertomalla sen itse.

Silemällinen: tuli kerran kertomaan ettei ole "nukkunut silemällistäkkään" melumme vuoksi.

Gangsteri. Koska hän joskus pienessä tuiskeessa kertoi miehelleni olevansa ko. alueen gangsteri.

Joo-mies. Naapurin pariskunta harrasti hyvin kovaäänistä romantiikkaa. Usein tiesimme jo etukäteen, milloin rakkauden äänet lähenivät loppuaan, sillä romantiikka huipentui aina alati voimistuviin miehen: "joo, JOO, JOOOO!" toteamisiin. Kovin oli positiivinen kaveri muutenkin kun rapussa törmättiin.

4. Asuinpaikka

Toisinaan lempinimi ei liity naapurin persoonaan, vaan hänen talonsa malliin tai sijaintiin.

Asuukohan täällä Alamummo, Kansakoululainen vai Latonaapuri? Linus Hoffman / Yle

"Kansakoululaiset" asuvat 10-vuotta vanhassa talossa, joka on puolet isompi kuin meidän tönömme ja tuntuu kansakoululta omaamme verrattuna.

Asutaan alueella johon nousee uutta taloa jatkuvasti ja kaikki saaneet nimensä talomallinsa mukaan: latonaapuri, pulpettikattoset, huussinaapurit.

Meillä asui naapurissa Bio Korhonen. Hän siis asui asunnossa B10 ja ovessa luki B10 Korhonen.

Asuimme ennen talossa, joka oli mäen rinteessä ikään kuin keskimmäisenä. Naapuritaloissa asui iäkkäämpiä naisihmisiä, joten tietenkin mäessä yläpuolellamme asuva naapuri oli Ylämummo ja alapuolellamme asuva Alamummo.

5. Ulkonäkö

Vaikka ulkonäkö on mainittu viimeisenä, se ei suinkaan ole vähäinen innoittaja nimityksille.

NKN eli Nuori Kuuma Naapuri. Salskea nuori mies, jota oli ilo katsella.

Valkopartainen ja -hiuksinen herrasmies: Gandalf.

Meillä asuu naapurissa Antti Rinne. Sivusta katsottuna on niin paljon samaa näköä.

Ulkonäöstä saatetaan tehdä hätäisiä päätelmiä. "Yksi naapuri oli rouva Hapannaama. Ajattelimme hänen valittavan kaikesta ja vihaavan kaikkia, mutta oli mitä suloisin rouva, kun lopulta tutustuttiin." Sasha Silvala / YLE

Poika. Tämä on opittu isältäni jonka mielestä kaikki naimattomat miehet ovat poikia. Naapurilla on siis ikää 50-60v.

Kyttyräselkäinen tyttö, viitaten lauluun Nahkatakkinen tyttö. Kyseessä laitapuolen elämää elänyt mummo, joka kulkee aivan kyyryssä.

Kaalinpää oli yksi keski-ikäinen heppu, jonka kalju pää nousi aina jostakin tuijottelemaan.

6. Tupakointi

Tupakoitsijoille kertyy herkästi kessutteluun liittyviä lempinimiä, kuten sätkämummo, korsteeni, röökimuija tai tupakkamies.

Tupakoitsijat altistuvat katseille – ja lempinimille.

Tupakkakoiramies on naapuritaloyhtiöin mies, jonka näen vain hänen ollessaan tupakalla, ja koira on tietysti mukana.

Vastapäisen talon parvekkeella kävi aikoinaan tupakalla mies, joka muistutti Jyrki69:ä. Jostain syystä hän sai kuitenkin lempinimekseen Jussi69 eli Juza.

AISSSSAA oli mies, jolla oli sellainen bensalla täytettävä sytkäri. Tosi usein rapun oven edessä tupakoidessaan onnistui käristämään sormiaan sillä sytkärillä, jolloin huudahti: "AISSSSSAA".

Alakerran basisti oli mukava heppu, joka ei tupakalle tullessaan tuntunut ikinä löytävän avaimiaan ja siksi länttäsi bassokitaran kotelon oven väliin.

Hörhelöaamutakkimies – käytti ehkä vaimonsa aamutakkia käydessään tupakalla.

Joskus naapuria ei edes tarvitse olla olemassa, ja silti hänestä puhutaan.

"Olkoon vaikka naapurin Pertillä mutta sinä et sellasta saa!" Naapurin Perttiä käytetään yleisnimityksenä, kun lapsi kinuaa jotain. Tai jos mies ihmettelee, kuka soitti. Käy siis vähän joka paikkaan

Miksi meillä on tarve antaa nimiä puolituntemattomille ihmisille? Vastauksen löydät tästä Puoli seitsemän jutusta: